b'\n_START_ARTICLE_\nHidrometrija\n_START_PARAGRAPH_\nHidrometrija\xc2\xa0\xe2\x80\x93 hidrologijos mokslo \xc5\xa1aka, nagrin\xc4\x97janti nat\xc5\xabrali\xc5\xb3 vandens objekt\xc5\xb3 hidrologinio re\xc5\xbeimo tyrimo metodus ir \xc5\xa1\xc4\xaf re\xc5\xbeim\xc4\x85 apib\xc5\xabdinan\xc4\x8di\xc5\xb3 rodikli\xc5\xb3 matavimo b\xc5\xabdus. Pagal tiriamus objektus skiriama j\xc5\xabr\xc5\xb3, sausumos vandens objekt\xc5\xb3 ir vandens ciklo element\xc5\xb3 hidrometrija.\n_START_SECTION_\nIstorija\n_START_PARAGRAPH_\nHidrometriniai steb\xc4\x97jimai ir matavimai prad\xc4\x97ti susik\xc5\xabrus pirmosioms \xc5\xbeemdirbi\xc5\xb3 civilizacijoms (Senov\xc4\x97s Egipte, Mesopotamijoje, Kinijoje). Prad\xc5\xbeioje hidrologinio re\xc5\xbeimo steb\xc4\x97jimai buvo vykdomi tik susidarius ekstremalioms situacijoms: pakilus arba nusekus vandens lygiui. V\xc4\x97liau daugum\xc4\x85 hidrometrini\xc5\xb3 element\xc5\xb3 imta steb\xc4\x97ti arba matuoti nuolat. Tam buvo \xc4\xafkurtas vandens matavimo sto\xc4\x8di\xc5\xb3 (VMS) tinklas. Pasauliniu mastu stacionariose VMS vykdomus matavimus metodi\xc5\xa1kai pri\xc5\xbei\xc5\xabri Pasaulin\xc4\x97 meteorologijos organizacija (WMO)._NEWLINE_Dabartin\xc4\x97je Lietuvos teritorijoje stacionar\xc5\xabs hidrometriniai matavimai prad\xc4\x97ti vykdyti 1810\xc2\xa0m. Ilgiausia nenutr\xc5\xabkstam\xc5\xb3 matavimo duomen\xc5\xb3 seka (nuo 1811\xc2\xa0m.) sukaupta vykdant steb\xc4\x97jimus ir matavimus Smalinink\xc5\xb3 VMS. Prie hidrometrijos pl\xc4\x97tros Lietuvoje daugiausiai prisid\xc4\x97jo Steponas Kolupaila. Jis 1923\xc2\xa0m. Kaune \xc4\xafk\xc5\xabr\xc4\x97 Hidrometrin\xc4\x99 partij\xc4\x85 (v\xc4\x97liau pervadinta Hidrometriniu biuru)\xc2\xa0\xe2\x80\x93 organizacij\xc4\x85, kurios tikslas buvo vykdyti nuoseklius hidrometrinius matavimus \xc5\xa1alyje. S. Kolupaila taip pat para\xc5\xa1\xc4\x97 pirm\xc4\x85j\xc4\xaf lietuvi\xc5\xa1k\xc4\x85 hidrometrijos vadov\xc4\x97l\xc4\xaf, organizavo Hidrologini\xc5\xb3 metra\xc5\xa1\xc4\x8di\xc5\xb3 leidim\xc4\x85, paskelb\xc4\x97 vien\xc4\x85 i\xc5\xa1samiausi\xc5\xb3 ir \xc5\xbeinomiausi\xc5\xb3 pasaulyje bibliografini\xc5\xb3 ap\xc5\xbevalg\xc5\xb3 hidrometrijos tema._NEWLINE_\xc5\xa0iuo metu Lietuvoje veikian\xc4\x8dias stacionarias VMS metodi\xc5\xa1kai pri\xc5\xbei\xc5\xabri Lietuvos hidrometeorologijos tarnyba.'